ΓΡΑΠΤΗ ΕΡΩΤΗΣΗ E-3528/97 υποβολή: Jaak Vandemeulebroucke (ARE) προς την Επιτροπή (12 Νοεμβρίου 1997)

Θέμα: Καταπολέμηση διεθνών δικτύων που διαπράττουν απάτες με κρέας και σύλληψη των ενόχων, μη επιτρεπόμενη εξαγωγή βοείου κρέατος βρετανικής προελεύσεως και παροχή εξαγωγικών επιστροφών

Όλο το καλοκαίρι, η Ένωση απασχολείτο με ειδήσεις σχετικά με δραστηριότητες διεθνών δικτύων που εξειδικεύονται σε απάτες με κρέας καθώς και, ύστερα από την κήρυξη του αποκλεισμού των εξαγωγών βοείου κρέατος και προϊόντων βοείου κρέατος βρετανικής προελεύσεως, τις παράνομες εισαγωγές βρετανικού κρέατος. Επιπλέον, οι εγκληματικές αυτές οργανώσεις κατορθώνουν να επιτυγχάνουν εξαγωγικές επιστροφές για την παράνομη εξαγωγή του κρέατος αυτού σε τρίτες χώρες. Οι πρακτικές αυτές απειλούν σοβαρά την αξιοπιστία ολόκληρης της ευρωπαϊκής κρεατοπαραγωγής καθώς και τις καλές εμπορικές σχέσεις με τρίτες χώρες. Εξάλλου, ορισμένες τρίτες χώρες δήλωσαν ήδη ότι πρόκειται να θέσουν τέρμα στο σχετικό εμπόριο με την ΕΕ. Μπορεί η Επιτροπή:

1. Να επιβεβαιώσει ότι διεθνή δίκτυα ευθύνονται για την εν λόγω απάτη, και να ανακοινώσει σε ποιά κράτη μέλη οι εγκληματικές αυτές οργανώσεις αναπτύσσουν δραστηριότητες;

2. Να ανακοινώσει εάν ήταν ενήμερη για το γεγονός ότι οι εγκληματίες που κρύβονται πίσω από την εταιρεία Tragex-Gel από την πόλη Wingene ακολουθούσαν τις πρακτικές αυτές ήδη εδώ και χρόνια χρησιμοποιώντας άλλα ονόματα εταιρειών (BERO και VAN POUCKE) και ότι είναι ύποπτοι στις δικαστικές υποθέσεις που ερευνούνται σχετικά με απάτη με κρέας ρουμανικής προελεύσεως το 1994 καθώς και την παράνομη εισαγωγή κρέατος από τις ΗΠΑ το 1995-1996;

3. Να διευκρινίσει και να εξηγήσει, σε περίπτωση που ήταν όντως ενήμερη για τα προαναφερθέντα γεγονότα, πώς είναι δυνατόν τα ίδια άτομα να σχετίζονται σήμερα με την παράνομη εισαγωγή βρετανικού κρέατος; Μπορεί η Επιτροπή να διευκρινίσει ποιά είναι η ευθύνη των ενδιαφερομένων εθνικών αρχών και, ει δυνατόν, να παράσχει πληροφορίες όσον αφορά την δυσλειτουργία των διεθνών διαβουλεύσεων μεταξύ κρατών μελών αφενός και μεταξύ κρατών μελών και Επιτροπής αφετέρου;

4. Να επιβεβαιώσει ότι ορισμένες εγκληματικές οργανώσεις καταστρατηγούν το άρθρο 1 της απόφασης της Επιτροπής 96/362/ΕΚ ((ΕΕ L 139 της 12.6.1996, σελ. 17)) της 11ης Ιουνίου 1996, που περιλαμβάνει τροποποίηση του άρθρου 1 της απόφασης της Επιτροπής 96/239/ΕΚ ((ΕΕ L 78 της 28.3.1996, σελ. 47)) (πρόκειται για την απόφαση περί αποκλεισμού της 27ης Μαρτίου 1996), όπου επιτρέπεται στο Ηνωμένο Βασίλειο να εξάγει προϊόντα κρέατος και επεξεργασμένα προϊόντα κρέατος για ανθρώπινη κατανάλωση υπό τον όρο ότι το κρέας προέρχεται από βοοειδή τα οποία δεν έχουν σφαγεί στο Ηνωμένο Βασίλειο και παράγεται σε μονάδες που ελέγχονται από επίσημους κτηνιατρικούς οργανισμούς; Μπορεί η Επιτροπή να επιβεβαιώσει ότι το άρθρο αυτό αποτελεί για ορισμένες εγκληματικές οργανώσεις το «παραθυράκι» για την σύσταση παράνομων κυκλωμάτων;

5. Να εξηγήσει για ποιό λόγο η αρχική απόφαση περί αποκλεισμού τροποποιήθηκε υπό το πνεύμα αυτό;

6. Να επιβεβαιώσει ότι εγκληματικές οργανώσεις χρησιμοποιούν τους κανόνες τους σχετικούς με τις εξαγωγικές επιστροφές για να αποκτήσουν περισσότερα χρήματα κατ' αυτόν τον παράνομο τρόπο; Μπορεί η Επιτροπή, στην περίπτωση αυτή, να ανακοινώσει ποιά μέτρα προτίθεται να λάβει;

7. Να ανακοινώσει εάν είναι διατεθειμένη να διοργανώσει ευρεία συζήτηση σχετικά με την αναγκαία αναπροσαρμογή των κανόνων που διέπουν τις εξαγωγικές επιστροφές και τα άλλα μέτρα παροχής επιδοτήσεων, τα οποία χρησιμοποιούνται από εγκληματικές οργανώσεις για την χρηματοδότηση των δραστηριοτήτων τους;

8. Να ανακοινώσει ποιά είναι η άποψή της όσον αφορά την καταπολέμηση αυτού του διεθνούς εγκλήματος και ποιά μέτρα συνιστά η ίδια επί του θέματος αυτού;

Aπάντηση της κας Gradin εξ ονόματος της Επιτροπής (6 Ιανουαρίου 1998)

1. Η Επιτροπή γνωρίζει ότι εταιρείες διαφόρων κρατών μελών π.χ. (Βέλγιο, Γερμανία, Ιρλανδία, Κάτω Χώρες και Ηνωμένο Βασίλειο) έχουν εμπλακεί σε παράνομη εμπορία βοείου κρέατος βρετανικής προελεύσεως.

2. Η Επιτροπή γνωρίζει ότι ορισμένες από τις εταιρείες αυτές είχαν διαπράξει παρόμοιες απάτες στο παρελθόν χρησιμοποιώντας διαφορετικά ονόματα εταιρείας. Ορισμένες παραβιάσεις διαπιστώθηκαν από τις τελωνειακές αρχές των κρατών μελών οι οποίες διεξήγαγαν ανακρίσεις υπό το συντονισμό της Επιτροπής. Επιπλέον, ορισμένες υποθέσεις εξετάζονται από τις δικαστικές βελγικές αρχές. Οι υποθέσεις αυτές εκκρεμούν. Ωστόσο οι προηγούμενες αυτές περιπτώσεις δεν αφορούν απαγορευμένες εξαγωγές βρετανικού κρέατος κατά παράβαση του αποκλεισμού.

3. Παρά το γεγονός ότι επιβλήθησαν κυρώσεις από τις αρχές όπως αναφέρεται στο σημείο 2, ορισμένοι μπόρεσαν να συνεχίσουν τις παράνομες δραστηριότητές τους. Η Επιτροπή διαπίστωσε ότι τα κράτη μέλη δεν ενίσχυσαν τα μέτρα ελέγχου.

4. και 5. Το άρθρο 1 της απόφασης 96/239/ΕΚ της 27ης Μαρτίου 1996 για τα έκτακτα μέτρα για την προστασία από την σπογγώδη εγκεφαλοπάθεια των βοοειδών απαγορεύει την εξαγωγή από το Ηνωμένο Βασίλειο βοδινού κρέατος και προϊόντων από ζώα που εσφάγησαν στο Ηνωμένο Βασίλειο. Κρέας και προϊόντα από βοοειδή που εσφάγησαν εκτός του Ηνωμένου Βασιλείου επιτρέπονται. Η απόφαση 96/362/ΕΚ της 11ης Ιουνίου 1996 για την τροποποίηση της απόφασης 96/239/ΕΚ για έκτακτα μέτρα για την προστασία από την σπογγώδη εγκεφαλοπάθεια των βοοειδών θεσπίζει νέο άρθρο 1 (άρθρο 1 (α) που περιλαμβάνει διατάξεις για την έγκριση και την ταξινόμηση των εγκαταστάσεων παραγωγής των προϊόντων αυτών, κοινοποίηση του καταλόγου αυτού στην Επιτροπή και τα λοιπά κράτη μέλη και πιστοποίηση. Εισάγει επίσης ειδική απαίτηση για τη διεξαγωγή επιθεωρήσεων για τον έλεγχο της εφαρμογής της απόφασης.

Μέχρι σήμερα η Επιτροπή δεν διαθέτει στοιχεία ότι το άρθρο 1.α. της απόφασης της Επιτροπής 96/239/ΕΚ, όπως τροποποιήθηκε από την απόφαση της Επιτροπής 96/362/ΕΚ, έχει καταστρατηγηθεί.

6. Η Επιτροπή γνωρίζει ότι ορισμένες οργανώσεις προσπαθούν να καταστρατηγήσουν το σύστημα επιστροφών κατά την εξαγωγή, όταν εξαγάγουν τα προϊόντα τους προς τρίτες χώρες. Η Επιτροπή ζήτησε από τα κράτη μέλη να δώσουν τα απαραίτητα στοιχεία στο πλαίσιο του κανονισμού του Συμβουλίου (ΕΚ) αριθ. 1469/95 της 22ας Ιουνίου 1995 σχετικά με τα μέτρα που πρέπει να ληφθούν έναντι ορισμένων δικαιούχων συναλλαγών που χρηματοδοτούνται από το ΕΓΤΠΕ-Τμήμα Εγγυήσεων ((ΕΕ L 145 της 29.6.1995. )) και του κανονισμού της Επιτροπής (ΕΚ) αριθ. 745/96 της 24ης Απριλίου 1996 για τη θέσπιση λεπτομερών κανόνων για την εφαρμογή του κανονισμού του Συμβουλίου (ΕΚ) αριθ. 1469/95 σχετικά με τα μέτρα που πρέπει να ληφθούν έναντι ορισμένων δικαιούχων συναλλαγών που χρηματοδοτούνται από το ΕΓΤΠΕ, τμήμα Εγγυήσεων ((ΕΕ L 102 της 25.4.1996. )).

7. Όσον αφορά τις επιστροφές κατά την εξαγωγή ο κανονισμός του Συμβουλίου (ΕΟΚ) αριθ. 386/90 θεσπίστηκε για τον έλεγχο κατά την εξαγωγή γεωργικών προϊόντων που τυγχάνουν επιστροφών ή άλλων ποσών ((ΕΕ L 42 της 16.2.1990, όπως τροποποιήθηκε από τον κανονισμό (ΕΚ) 163/94, ΕΕ L 24 της 29.1.1994. )). Βάσει του κανονισμού αυτού, καθορίστηκαν κριτήρια σχετικά με την ανάλυση κινδύνου όσον αφορά τα γεωργικά προϊόντα που απολαύουν επιστροφών στον κανονισμό της Επιτροπής (ΕΟΚ) αριθ. 3122/94 ((ΕΕ L 330 της 21.12.1994. )) του κανονισμού και οι λεπτομέρειες εφαρμογής όσον αφορά τον φυσικό έλεγχο κατά την εξαγωγή (κανονισμός της Επιτροπής (ΕΟΚ) αριθ. 230/90 ((ΕΕ L 186 της 18.7.1990. )) βελτιώθηκαν βάσει της εμπειρίας που αποκτήθηκε το 1995 (κανονισμός της Επιτροπής) (ΕΚ) αριθ. 2221/95 ((ΕΕ L 224 της 21.9.1995 όπως τροποποιήθηκε από τον κανονισμό (ΕΚ) αριθ. 1167/97, ΕΕ L 169 της 27.6.1997. ))).

Επιπλέον, καθιερώθηκε σύστημα κυρώσεων και κοινών λεπτομερειών εφαρμογής του καθεστώτος των επιστροφών κατά την εξαγωγή για τα γεωργικά προϊόντα όσον αφορά την ανάκτηση αχρεωστήτως καταβληθέντων ποσών από τον κανονισμό της Επιτροπής (ΕΟΚ) αριθ. 2945/94 ((ΕΕ L 310 της 3.12.1994. )) και ελήφθησαν μέτρα για την πρόληψη ορισμένων εκτροπών του εμπορίου από τον κανονισμό της Επιτροπής (ΕΚ) αριθ. 313/97 της 20ής Φεβρουαρίου 1997 για τροποποίηση του κανονισμού (ΕΟΚ) αριθ. 3665/87 για κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα ((ΕΕ L 51 της 21.2.1997- )).

Επομένως, η νομική βάση για την καταπολέμηση του λαθρεμπορίου υπάρχει και οι λεπτομέρειες εφαρμογής ενισχύθηκαν και ενισχύονται για την βελτίωση της νομοθεσίας. Η αποτελεσματικότητα των κανόνων αυτών εξαρτάται από την εφαρμογή τους από τα κράτη μέλη και ιδίως από τον έλεγχο που διεξάγουν τα κράτη μέλη. Κατ'αναλογία, η Επιτροπή δεν προτίθεται να αρχίσει ανοιχτό διάλογο για την αναγκαιότητα να αναπροσαρμοστούν οι κανόνες αυτοί. Η Επιτροπή πρόκειται όμως να ελέγξει αυστηρά την ορθή εφαρμογή των κανόνων από τα κράτη μέλη.

Είναι ιδιαίτερα σημαντικό για την Επιτροπή να ενισχύσουν τα κράτη μέλη τους ελέγχους τους με την διοικητική στήριξη της επιτροπής. Επιπλέον, η Επιτροπή έχει να πάξει σημαντικό ρόλο για την ανταλλαγή πληροφοριών και την παρακολούθηση των δικαστικών διαδικασιών.

Η έγκριση του κανονισμού του Συμβουλίου (ΕΚ, Ευρατόμ) 2988/95 ((ΕΕ L 312 της 23.12.1995. )) και του κανονισμού του Συμβουλίου (ΕΥΡΑΤΟΜ, ΕΚ) αριθ. 2185/96 στον τομέα της προστασία των οικονομικών συμφερόντων των Ευρωπαϊκών Κοινοτήτων ((ΕΕ L 292 της 15.11.1996. )) ενισχύει γενικά τη νομική βάση για τους ελέγχους καθώς και για τα διοικητικά μέτρα και κυρώσεις. Η σύμβαση για την προστασία των οικονομικών συμφερόντων των Ευρωπαϊκών Κοινοτήτων ((ΕΕ C 316 της 27.11.1995. )) και τα δύο πρωτόκολλα της σύμβασης ((ΕΕ C 313 της 23.10.1996. ΕΕ C 221 της 19.7.1997. )) εγκρίθηκαν από το Συμβούλιο και έχει αναληφθεί πολιτική δέσμευση για την επικύρωσή τους πριν τα μέσα του 1998. Τα μέσα αυτά θα μπορούσαν να βοηθήσουν την Επιτροπή και τα κράτη μέλη να καταπολεμήσουν αυτού του είδους τη διεθνή εγκληματικότητα. Επιπλέον, το πρόγραμμα δράσης για την καταπολέμηση του οργανωμένου εγκλήματος που ενέκρινε το Συμβούλιο στις 28 Απριλίου 1997 ((ΕΕ C 251 της 15.8.1997. )) περιλαμβάνει διάφορα μέτρα όπως η πρακτική συνεργασία μεταξύ της αστυνομίας, των δικαστικών αρχών και των τελωνείων τα οποία υποστηρίζει σθεναρά η Κοινότητα.